4.  การวิจัยและพัฒนา

บริษัทฯ ตระหนักถึงความสำคัญของการวิจัยพัฒนาและใช้ข้อมูลที่ได้จากการวิเคราะห์
และสำรวจตลาดเพื่อเป็นแนวทางในการพัฒนาโครงการให้มีคุณภาพและสามารถตอบสนองความต้องการของลูกค้าได้เป็นอย่างดี
โดยบริษัทฯ ได้ตั้งคณะทำงานด้านวิจัยและพัฒนาเพื่อสำรวจตลาดอย่างละเอียด
คัดสรรรทำเลที่ตั้งที่มีศักยภาพสูงสำหรับการพัฒนาโครงการที่อยู่อาศัย
พร้อมทั้งวิจัยเชิงปริมาณเพื่อประมาณการอุปสงค์และอุปทานของแต่ละกลุ่มย่อย
และวิจัยเชิงคุณภาพเพื่อพัฒนาผลิตภัณฑ์ให้ตอบสนองความต้องการของลูกค้ากลุ่มเป้าหมาย
รวมถึงการพัฒนาโครงการให้ตอบสนองความต้องการที่แท้จริงของลูกค้า
และกำหนดกลยุทธ์การตลาดให้สอดคล้องกับสภาวะการณ์ได้เป็นอย่างดี

การพัฒนาโครงการเพื่อให้สามารถตอบสนองความต้องการของผู้ซื้อนั้น จำเป็นต้องมีฐานข้อมูลที่ดี
คณะทำงานด้านวิจัยและพัฒนาจึงเป็นหน่วยงานหลักในการศึกษาข้อมูลพื้นฐานของลูกค้า
รวมไปถึงข้อมูลความต้องการที่อยู่อาศัย การตัดสินใจซื้อ และพฤติกรรมการอยู่อาศัย
โดยการเก็บรวบรวมและวิเคราะห์ข้อมูลเพื่อนำไปใช้ในการพัฒนาโครงการใหม่ที่ตรงกับความต้องการของกลุ่มเป้าหมายมากที่สุด
จึงทำให้โครงการต่างๆของบริษัทมีลักษณะเด่นทั้งในเรื่องผลิตภัณฑ์ ทำเล และราคา

นอกจากนั้น
คณะทำงานดังกล่าวทำหน้าที่วิจัยพัฒนากระบวนการผลิตและวิจัยพัฒนาออกแบบผลิตภัณฑ์โดยมีเป้าหมายสำคัญคือ
การพัฒนาในกระบวนการผลิตที่สามารถรองรับกำลังการผลิตที่เพิ่มขึ้นง่ายต่อการควบคุม
ในงานวิจัยและพัฒนากระบวนการผลิตได้มีการดำเนินงานเชิงปฏิบัติการเพื่อค้นหาความรู้ใหม่เพิ่มเติมจากองค์ความรู้เดิม
นำความรู้ใหม่ที่ได้ไปสู่การออกแบบกระบวนการผลิตที่สมบูรณ์ยิ่งขึ้น
เพื่อที่จะแก้ไขข้อบกพร่องของกระบวนการผลิตเดิม
สอดคล้องไปกับงานวิจัยและพัฒนาผลิตภัณฑ์ได้มีการพัฒนาที่มีความต่อเนื่องในกระบวนการผลิตที่สามารถเพิ่มประสิทธิภาพการผลิต
รองรับการเติบโตของตลาด เพื่อให้ได้ผลิตภัณฑ์ที่มีมาตราฐาน
และมีต้นทุนที่สามารถแข่งขันได้ในอนาคต งานด้านวิจัยและพัฒนาผลิตภัณฑ์จะมีการคิดค้น ออกแบบ
แสวงหาแนวความคิดใหม่ เพื่อสร้างเทคโนโลยีใหม่ๆให้มีผลิตภัณฑ์ที่หลากหลายมากยิ่งขึ้น
และสามารถแข่งขันทางต้นทุนได้
นอกจากนี้ยังมีการวิจัยและพัฒนารูปแบบของผลิตภัณฑ์ให้มีความโดดเด่นกว่าคู่แข่งขัน
และเน้นถึงคุณภาพ
ทั้งนี้ทีมงานมีความมุ่งมั่นดำเนินงานเพื่อความเป็นเลิศพร้อมทั้งมีการพัฒนาอย่างไม่หยุดยั้ง
เพื่อสร้างความพึงพอใจให้กับผู้บริโภคอย่างสูงสุด

4.1 การวิจัยและพัฒนาด้านพฤติกรรมผู้ใช้สอย

บริษัทฯตระหนักดีว่าการสรรสร้างที่อยู่อาศัยที่จะตอบสนองความต้องการของผู้ซื้อได้นั้นไม่เพียงแต่จะต้องมีความสวยงามทางสถาปัตยกรรมตามรสนิยมของผู้ซื้อ
แต่จะต้องมีพื้นที่ส่วนกลางที่ออกแบบมาให้สอดคล้องกับการพัฒนาโครงการที่อยู่อาศัยที่มีคุณภาพ
รวมถึงการจัดสรรพื้นที่ใช้สอยที่เหมาะสมและตอบรับกับรูปแบบการดำเนินชีวิตที่หลากหลายของผู้ซื้อด้วยเช่นกัน
บริษัทฯจึงได้ทำการศึกษาและสำรวจพฤติกรรมผู้บริโภคอย่างละเอียดทำให้
ทราบถึงความต้องการของขนาดพื้นที่ใช้สอยที่ลงตัวและการเลือกใช้วัสดุที่มีความสวยงาม ทันสมัย
คงทนถาวร ที่ตอบสนองการดำเนินชีวิตในปัจจุบัน
อันนำมาซึ่งการพัฒนาและเลือกใช้วัสดุและผลิตภัณฑ์ที่ตรงความต้องการของผู้ซื้อ

4.2 การวิจัยและพัฒนาด้านคุณภาพ

บริษัทฯ ได้ทำการวิจัยและพัฒนารูปแบบที่อยู่อาศัยให้มีคุณภาพสูง ทนทาน
โดยการเลือกใช้วัสดุที่ทันสมัยและคงทนถาวร เพื่อประหยัดค่าใช้จ่ายในการบำรุง รักษาในระยะยาว
ตลอดจนปรับปรุงและพัฒนากระบวนการดำเนินงานเพื่อให้การก่อสร้างมีมาตราฐานสูง
โดยมีการตรวจสอบคุณภาพอย่างละเอียดในทุกขั้นตอน
เพื่อให้มั่นใจว่าเป็นโครงการที่อยู่อาศัยที่มีคุณภาพสูงตามมาตราฐานที่กำหนด

4.3 การวิจัยและพัฒนาด้านการออกแบบที่มีเอกลักษณ์เฉพาะ

บริษัทฯได้ทำการวิจัยและพัฒนาการออกแบบบ้านให้ตอบสนองวิถีการดำเนินชีวิตของกลุ่มลูกค้าและสะท้อนความมีเอกลักษณ์เฉพาะตัวของบริษัทฯ
จากการศึกษาข้อมูลอย่างละเอียดและต่อเนื่อง
เห็นได้ชัดว่ารูปแบบสถาปัตยกรรมเป็นหนึ่งในปัจจัยหลักที่มีผลต่อการตัดสินใจซื้อ
และกลุ่มลูกค้าต่างพึงพอใจในการพัฒนารูปแบบสถาปัตยกรรมที่มีความหลากหลายของบริษัทฯ
ด้วยการดำเนินกลยุทธ์ที่สร้างรูปแบบสถาปัตยกรรมเฉพาะสำหรับแต่ละกลุ่มลูกค้า
บริษัทฯได้นำเสนอความหลากหลายของสถาปัตยกรรม
เพื่อให้ตอบรับกับความต้องการในแต่ละกลุ่มเป้าหมายได้